
ДО
ОБЩИНСКИ СЪВЕТ
БУРГАС



ДОКЛАДНА ЗАПИСКА

ОТ ПЕТКО ДРАГНЕВ – УПРАВИТЕЛ НА „БУРГАСБУС” ЕООД


Относно: Приемане на промени в Тарифния план по Договор за обществена услуга между Общински съвет – Бургас, Община Бургас и „Бургасбус” ЕООД 



УВАЖАЕМИ ОБЩИНСКИ СЪВЕТНИЦИ,

„Бургасбус" ЕООД обслужва общинската транспортна схема в качеството си на „Вътрешен оператор" по смисъла на Регламент1370/2007 г., съгласно сключен Договор за обществена услуга № 04-06-66/692 от 10.06.2014 година за превоз на пътници между Общински съвет - Бургас, Община Бургас и дружеството.
„Бургасбус“ ЕООД осигурява най-доброто транспортно обслужване в страната. Качеството на предлаганата услуга отговаря на всички съвременни европейски изисквания. Екологично чистият и напълно електрифициран подвижен състав в съчетание с дигитализацията на услугите, предоставени на гражданите на общината, го правят еталон в бранша на автобусните превози, по който се равняват останалите големи градове в страната.
За да запазим качеството на предлаганата услуга на нашите съграждани, се полагат много усилия от нашите специалисти, предвид обстоятелството, че 34 на сто от експлоатираните автобуси, надхвърлят 1 млн. километра. Те изискват допълнителни разходи по сервизното техническо обслужване на автобусите и тролейбусите при достигнат  пробег над 1 млн. км., които възлизат на над 200 хил. лева  на месец.
С цел редуциране на необходимите разходи, дружеството осъществява широкомащабна инвестиционна програма чрез изграждане на Фотоволтаична електрическа централа, въведена в експлоатация в края на 2023 година, и Локално съоръжение за съхранение на електроенергия, произведена от ФЕЦ. Общата стойност на тези инвестиции е над 2 млн. лева, осигурени със собствени средства.
Друга обективна предпоставка за ръста на разходите е завишението на задължителния праг на минималната работна заплата. За периода от последната актуализация на цените в градско съобщение през 2017 година до днес минималната работна заплата е нараснала над два пъти – от 510 лева на 1077 лева, с разчет от 01,01,2026 г. да стане 1 213 лева. Този фактор води до увеличен фонд работна заплата, който не се компенсира от външни приходи, а единствено чрез намаление на разходите. 
Същевременно, ръста в цените на основните енергоносители е значителен за периода 2017 – 2025 година, като най-голям е той при електроенергията и метана:

	Гориво
	Мярка
	2017
	2025
	Изменение в абс. Ст/ст
	2025/2017 в %

	МЕТАН                 
	лв/кг
	0,805
	1,381
	0,576
	171,55

	Дизел                            
	лв/л
	1,592
	1,865
	0,273
	117,15

	БЕНЗИН А95 
	лв/л
	1,614
	1,845
	0,231
	114,31

	Ел. Енергия
	лв/МВч
	116,47
	180,00
	63.53
	154.55



Заб.: Цените са без ДДС и акциз. Цената на електроенергията е посочена след приспадане на компенсацията, определена от МС.

В рамките на своите отговорности дружеството предприе редица мерки за намаление на разходите си, като :
• Оптимизиране на разписания - вечерни курсове, дублиращи маршрути, празнични и сезонни разписания ;
• Таксуване от водачите в линиите и часовете с намален пътникопоток
• Оптимизация на персонала 
· Разкриване на нови нетранспортни дейности – бензиностанция на рибарско пристанище „Сарафово“, разширяване дейността на Пункта за ГТП и др.
· Усъвършенстване на мерките за контрол върху гратисчийството, което също оказва сериозно влияние върху събираемостта на приходите.
· Изграждане на собствена Фотоволтаична централа и Локално съоръжение за съхранение на произведенета електроенергия с оглед икономия на енергийни разходи 
Тези мерки, обаче, не могат да компенсират натрупания негативен ефект от останалите обективни фактори, водещи до ръст на загубите.

Ново предизвикателство стои пред дружеството във връзка с приемане на еврото за официална валута и влизане на страната в еврозоната. В тази връзка е възложено по реда на ЗОП внедряването на нова функционалност в билетната система, базирана на таксуване с банкови карти. Това ще облекчи клиентите и ползвателите на транспортната услуга в града и общината, особено в периода на двойно обращение на лева и евро. Стойността на инвестицията е около 20 хил. лева месечно и  420 хил. лева за доставка и интегриране на необходимия хардуер.
Едновременно с това, новата форма на таксуване чрез банкови карти е съпроводена с плащането на банкови такси и други финансови разходи, които ще се удържат от реализирания от дружеството приход. Предварителните проучвания показват, че размерът на финансовите разходи за този вид таксуване възлизат на 40 хил. лева месечно.
Настоящата превозна цена, определена с Тарифния план – Приложение № 5 от Договора за обществена услуга, е приета с Решение на Общинския съвет на проведено на 28.11.2017 година заседание. 
За периода от 2017 година до настоящия момент официално обявеният индекс на инфлация от НСИ е на стойност 50,3 на сто. Независимо от отчетената инфлация, цените на транспортните услуги на дружеството останаха постоянни за изминалите 8 години, а негативният ефект от инфлационните процеси е за сметка на фирмата. 

Разчетите за базовата цена на билета в градско съобщение на общинската транспортна схема, изготвени съобразно Приложение № 13 Отчетност  неразделна част от Договора за обществена услуга , показват равнище от 2,09 лева без ДДС или 2,50 лева с ДДС 

Необходимостта от запазване на финансовата стабилност на дружеството в съчетание с високо равнище на качеството на транспортното обслужване, налага промяна  в тарифната политика,  осъществявана от дружеството.  

Същевременно, обаче, е необходимо тя да бъде съобразена с изискването за социална поносимост на предлаганите цени.

На основание изложените по-горе обективни икономически фактори и отчитайки социалната функция на дружеството, предлаганият проект на Тарифен план засяга единствено цената на билета, закупен на борда на превозното средство и въвежда цена за таксуване с банкова карта. Към настоящия момент цената на билета, закупен в брой на борда на автобуса е 1,50 лева, с равностойност в евро 0,77 евро. С оглед и на предстоящото въвеждане на еврото като официална парична единица в Република България, предлагаме утвърждаването на стойност на билета за еднократно пътуване, закупен на борда на превозното средство в брой или с банкова карта, считано от 01,01,2026 година, в размер на 0,80 евро с ДДС, чиято левова равностойност е 1,56 лева.

Всички останали цени на превозните документи, включително цените за пътуване на всички категории правоимащи, цените на транспортните продукти в електронните карти и закупените от апаратите на самообслужване, се запазват в досегашния размер. Предложената промяна няма да даде отражение върху стойността на определените компенсации за категориите пътници с преференциални пътувания, заложени в бюджета на Община Бургас, както и върху цената, която заплащат клиентите от различните категории правоимащи. 

Предложеният Тарифен план е съобразен с изискването за двойно обозначаване на предлаганите услуги, като цените, определени в български лева са превалутирани в евро по правилата на Закона за въвеждане на еврото в Република България.

Съгласно чл.5.10 и чл.5.11 на подписания Договор за обществена услуга за превоз на пътници между Общински съвет - Бургас, Община Бургас и „Бургасбус" ЕООД, операторът има право да предлага промени в Тарифния план на Договора за обществена услуга.


УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ.
Предвид гореизложеното, на основание чл.21 от ЗМСМА, във връзка с чл.5 от Договора за извършване на обществена услуга за превоз на пътници, сключен на основание член 5 от Регламент (ЕО) № 1370/2007 г., предлагам на Общинския съвет -Бургас да вземе следното:
РЕШЕНИЕ:
1.Приема актуализиран Тарифен план, Приложение 5 към Договора за извършване на обществена услуга за превоз на пътници по общинската транспортна схема на Община Бургас, съгласно приложения проект, който влиза в сила от 01,01,2026 г.
2.На основание чл. 60, ал.1 от Административнопроцесуалния кодекс, допуска предварително изпълнение по т.1 от настоящото решение.

Приложения:
1. 	Проект на Тарифен план.





инж. Петко Драгнев
Управител на „Бургасбус“ ЕООД
